Μητρούσι Σερρών

Το **Μητρούσι**, γνωστό και ως **Άνω Μητρούσι**, είναι χωριό στην Περιφερειακή Ενότητα Σερρών της Περιφέρειας Κεντρικής Μακεδονίας. Το όνομά του επελέγη προς τιμή του Μακεδονομάχου Δημητρίου «Μητρούση» Γκογκολάκη, ο οποίος πέθανε μαχόμενος τους Τούρκους στο καμπαναριό του ιερού ναού Ευαγγελίστριας των Σερρών το 1907.

## Ιστορικά στοιχεία

### Ιστορία - Πρόσφυγες

Το Κάτω Μητρούσι είναι ο παλαιός οικισμός, ενώ το Μητρούσι κατοικήθηκε πρώτα από πρόσφυγες της Ανατολικής Θράκης κατοίκους των χωριών Σουφλί, Κιουπλί, Δουβάντζιλι, Αλεπλί, Ανταντερλί, Πέτρα, Γέννα, Άσμπουγα κ.ά. το 1923. Οι πρώτες κατοικίες κτίστηκαν από άγρια νεροκάλαμα ή από πλέγματα με βέργες και επίχρισμα λάσπης. Η στέγη ήταν επικλινής με υλικά τα σάζια (είδος καλαμιού με το οποίο φτιάχνονται οι ψάθες, τα παπύρια). Το 1925 οι περισσότερες οικογένειες εγκαταστάθηκαν σε σπίτια του εποικισμού.

## Θέση
Βρίσκεται νοτιοδυτικά της πόλης των Σερρών σε απόσταση 11 χιλιομέτρων και συγκεκριμένα 2 χιλιόμετρα από την εθνική οδό Σερρών-Θεσσαλονίκης. Δυτικά του χωριού περνά η «Μπέλιτσα» - που καταλήγει στο Στρυμόνα - μια στραγγιστική τάφρος που βοηθά στην άρδευση αλλά και την αποτροπή πλημμυρών.

## Έκταση - Καλλιέργειες

Η έκταση του αγροκτήματος Μητρουσίου είναι 25.108 στρ. και διανέμονται ως εξής:
*21.158 στρ. καλλιεργήσιμα εκ των οποίων τα 14.253 στρ. αρδευόμενα
*690 στρ. βοσκότοποι, και 
*3260 στρ. του οικισμού και άλλα άγονα εδάφη

Το έδαφος είναι πεδινό. Τα εδάφη υδρεύονται από αρτεσιανά πηγάδια με αρκετή ποσότητα σιδήρου. Έχει υψόμετρο 18μ. πάνω από την επιφάνεια της θάλασσας και κλίμα υγρό. Οι κάτοικοι ασχολούνταν κυρίως με τη γεωργία και την κτηνοτροφία. Παρήγαγαν κριθάρι, σιτάρι, αραβόσιτο, βαμβάκι, ρύζι, ζαχαρότευτλα και μηδική (τριφύλλι).

Σήμερα πια, όλα τα εδάφη είναι αρδευόμενα από τον ποταμό Στρυμόνα. Οι καλλιέργειες  δεν έχουν αλλάξει και πολύ με τη διαφορά πως καλλιεργούνται λιγότερο το σιτάρι και το κριθάρι γιατί το εισόδημα που αποφέρουν είναι μικρό. Οι κάτοικοι εκτός της γεωργίας και κτηνοτροφίας, που είναι και οι κύριες ασχολίες, απασχολούνται και στις βιοτεχνίες ρούχων που υπάρχουν στο χωριό αλλά και πολλοί από τους κατοίκους είναι υπάλληλοι που εργάζονται στην πόλη των Σερρών ενώ μένουν στο χωριό.

## Διοικητικά
Ο αρχικός οικισμός Χομόνδος (Κάτω Μητρούσι) ορίστηκε έδρα της Κοινότητας Χομόνδου το 1920 με το ΦΕΚ 2Α΄/4-1-1920. Το 1927 η κοινότητα καταργήθηκε και το Χομόνδος προσαρτήθηκε στην κοινότητα Σκοτούσσης. Αργότερα, το ίδιο έτος, μετονομάστηκε σε *Μητρούσης* προς τιμή του Μακεδονομάχου Δημητρίου Γκογκολάκη (Καπετάν Μητρούσης). Με την εγκατάσταση προσφύγων κατά την περίοδο του εποικισμού, τη δεκαετία του 1920, δημιουργήθηκε ένας νέος προσφυγικός οικισμός βόρεια ακριβώς από το τότε Μητρούσι. Στην ελληνική απογραφή του 1928, ο παλιός οικισμός καταγράφηκε ως *Κάτω Μητρούσης (Χομόνδος)*, ενώ ο νέος προσφυγικός οικισμός ως *Άνω Μητρούσης (Χομόνδος)*. Δύο χρόνια μετά, το 1930, ο νεότερος οικισμός αναγνωρίστηκε επίσημα με την ονομασία *Άνω Μητρούση* και ορίστηκε έδρα της νεοσυσταθείσας κοινότητας *Μητρουσίου*. Ο παλαιότερος οικισμός μετονομάστηκε σε *Κάτω Μητρούση* και προσαρτήθηκε στην ίδια κοινότητα. Κατά την ελληνική απογραφή του 1940 και αργότερα, ο οικισμός καταγραφόταν ως *Μητρούσιον*, ονομασία η οποία αναγνωρίστηκε επίσημα το 1955, με το ΦΕΚ 157Α΄/21-6-1955.

Το 1997 με την εφαρμογή του Προγράμματος «Καποδίστριας», η Κοινότητα Μητρουσίου καταργήθηκε και ο οικισμός προσαρτήθηκε στον Καποδιστριακό Δήμο Καπετάν Μητρουσίου του Νομού Σερρών. Η πρώην Κοινότητα Μητρουσίου αποτέλεσε το Δημοτικό Διαμέρισμα Μητρουσίου του καποδιστριακού δήμου. Το 2011 με το Πρόγραμμα «Καλλικράτης», το Δημοτικό Διαμέρισμα Μητρουσίου αντικαταστάθηκε από την Δημοτική Ενότητα Μητρουσίου του Καλλικρατικού Δήμου Σερρών της Περιφερειακής Ενότητας Σερρών. Το 2019 με την εφαρμογή του Προγράμματος Κλεισθένης Ι, επανασυστάθηκε η Κοινότητα Μητρουσίου, ενώ με τον Νόμο 4804/2021 αντικαταστάθηκε από την Δημοτική Κοινότητα Μητρουσίου, που σήμερα υπάγεται στη Δημοτική Ενότητα Μητρουσίου του Δήμου Σερρών. Η Κοινότητα Μητρουσίου αποτελείται σήμερα από τους οικισμούς Μητρούσι και Κάτω Μητρούσι.

## Πληθυσμός

## Προσωπικότητες
; Γεννήθηκαν στο Μητρούσι
* Γιώργος Γεωργιάδης (1987), Έλληνας διεθνής ποδοσφαιριστής
* Βασίλης Λέκκας (1960), Έλληνας τραγουδιστής

; Κατάγονται από το Μητρούσι
* Βασίλης Μπορμπόκης (1969), Έλληνας διεθνής ποδοσφαιριστής
* Στέφανος Μπορμπόκης (1966), Έλληνας διεθνής ποδοσφαιριστής

## Παραπομπές


Κατηγορία:Χωριά της περιφερειακής ενότητας Σερρών
Κατηγορία:Δήμος Σερρών